Ling Liong Sik

Kehidupan awal

Dilahirkan di Kuala Kangsar, Perak, beliau mendapat pendidikan awal di King Edward VII, Taiping dan Maktab Tentera Diraja. Kemudian beliau menyambung pelajaran dan mendapat Ijazah Sarjana Muda doktor perubatan dari Universiti Singapura pada tahun 1966. Kemudian beliau mendapat latihan di Pulau Pinang di mana beliau mula menyertai MCA sebagai ahli biasa.

Keluarga

Beliau berkahwin dengan Toh Puan Ong Ee Nah dan dikurniakan 2 orang anak lelaki.

Politik

Pada tahun 1974, beliau dipilih sebagai Ahli Parlimen Mata Kuching di Johor. Pada tahun 1986, beliau bertanding dan memenangi kerusi Parlimen Labis. Beliau mengekalkan kerusi tersebut untuk 3 penggal berturut-turut dalam pilihanraya 1990, 1995 dan 1999.
Kemudian pada 3 September 1986, beliau telah dilantik sebagai Presiden MCA. Beliau menjadi Presiden MCA selama 17 tahun dari 1986 - 2003, selepas penyandang Tan Koon Swan berhadapan krisis Pan ell dan meletak jawatan. Ketika itu beliau berumur 43 tahun.
Beliau pernah dilantik sebagai Setiausaha Parlimen Kementerian Kerajaan Tempatan dan Persekutuan, Timbalan Menteri Penerangan, Timbalan Menteri Kewangan dan Timbalan Menteri Pelajaran. Jawatan terakhir sebagai Menteri Pengangkutan.
Antara kejayaan MCA sewaktu beliau menjadi Presiden MCA ialah mempromosi dan memperbesarkan Kolej Tunku Abdul Rahman (KTAR) di Setapak dan mengutip dana untuk menubuhkan Universiti Tunku Abdul Rahman di Kampar.
Biasiswa Koperasi Jayadiri Malaysia (Kojadi) turut dilancarkan. Kemudian Projek Pendidikan Langkawi turut dilancarkan bagi mengutip dana pendidikan. Projek ini dilihat menyaingi Projek Tanjung I, II dan III yang dilaksanakan oleh DAP.

'Perdana Menteri Malaysia'

Pada 1988, apabila UMNO sebagai parti teras Barisan Nasional diharamkan, Dr. Mahathir Mohamad telah menyerahkan jawatan Pengerusi Barisan Nasional kepada Presiden MCA ketika itu, Ling Liong Sik. Dengan itu juga Dr. Mahathir Mohamad tidak layak menjadi Perdana Menteri Malaysia kerana parti teras telah diharamkan buat beberapa ketika. Berlaku kekosongan jawatan Perdana Menteri Malaysia buat beberapa hari sehinggalah UMNO Baru ditubuhkan. Menurut tafsiran Perlembagaan Persekutuan, yang memangku jawatan Perdana Menteri Malaysia ketika itu ialah Ling Liong Sik. Akan tetapi, tidak berlaku perlantikan watikah secara rasmi daripada Yang di-Pertuan Agong kepada Ling Liong Sik.

Skandal PKFZ

Pada 29 Julai 2010, Tun Dr Ling Liong Sik (67) didakwa di Mahkamah Sesyen Putrajaya berhubung dua tuduhan pecah amanah berkaitan Skandal Zon Bebas Pelabuhan Klang (PKFZ).Beliau adalah Presiden MCA kedua dihadapkan ke mahkamah selepas Tan Koon Swan. Skandal ini menyebabkan kerajaan / PKFZ kerugian berbilion ringgit.
Beliau dituduh menipu / memperdaya Jemaah Menteri Malaysia pada 25 September 2002 dan 6 November 2002 agar setuju membeli tanah di Pulau Indah untuk projek Mega Distribution Hub di Pelabuhan Kelang. Penipuan itu dilakukan di bilik mesyuarat, Tingkat 4, Pejabat Perdana Menteri, Bangunan Perdana Putra ,Putrajaya. Banyak fakta disembunyikan daripada Jabatan Penilaian dan Perkhidmatan Harta, Kementerian Kewangan ke atas tanah yang dicadangkan itu.
Tanah itu seluas 43,538,200 kaki persegi. Harganya RM25 satu kaki persegi (skp)  dan jumlah keseluruhan menjadikan RM1,088,456,000.  Tempoh bayaran 15 tahun dengan kadar faedah sebanyak 7.5 peratus setahun (berjumlah RM720,014,600). Kos ini melambung kepada RM4.6 bilion dan seterusnya RM12 bilion.
Tuduhan mengikut Seksyen 418 Kanun Keseksaan. Jika terbukti nanti bersalah, beliau boleh dipenjara sehingga 7 tahun dengan denda atau kedua-duanya sekali. Tuduhan  alternatif ialah Seksyen 417, Kanun Keseksaan. Pendakwaan dilakukan sendiri oleh Peguam Negara Tan Sri Abdul Gani Patail, dibantu oleh Ketua Bahagian Pendakwaan, Jabatan Peguam Negara, Datuk Tun Abdul Majid Tun Hamzah; Ketua Unit Pelucuthakan Harta, Bahagian Pendakwaan, Dzulkifli Ahmad; dan Timbalan Pendakwa Raya, Manoj Kurup. Peguam Datuk R. R. Sethu mewakili  Ling Liong Sik.
Setakat ini, Ling Leong Sik mengaku tidak bersalah dan ikat jamin ditetapkan pada RM1 juta. Hakim, Suzana Hussin mahukan tarikh 3 September 2010 sebagai tarikh sebutan kes. Ling dibebaskan dengan jaminan polis dan membayar wang ikat jaminnya di Mahkamah Sesyen pada 30 Julai 2010.
Setakat ini 5 inividu telah didakwa berhubung Skandal PKFZ. Iaitu bekas Pengurus Besar Lembaga Pelabuhan Klang (LPK), Datin Paduka Oi Choo Phang. Kemudian Ketua Pegawai Operasi Kuala Dimensi Sdn. Bhd. (KDSB), Stephen Abok, Seng Swee, dari syarikat perunding BTA Architect serta bekas pengurus projek syarikat kontraktor pembangunan PKFZ, Law Jenn Dong.

Digantung gelaran datuk

Ling dikurniakan keahlian darjah kebesaran Dato' Paduka Mahkota Selangor (DPMS) yang membawa gelaran Datuk pada tahun 1992. Pada 1 September 2010, Sultan Selangor, Sultan Sharafuddin Idris Shah menggantung gelaran dan penggunaan darjah kebesaran kepada beliau dan OC Phang setelah berunding dengan Dewan di-Raja Selangor yang bersidang pada 19 Ogos 2010, juga setelah mempertimbangkan bahawa kesalahan-kesalahan yang dipertuduhkan ke atas kedua-dua mereka ini adalah kesalahan serius yang melibatkan kepentingan rakyat dan negara.